સામત સાસતીયાની જાન આવી પહોંચતા રા’ નવઘણે સૌથી આગળ રહી સૌને ભાવથી આવકારી શરણાઈઓના સૂરે સામૈયું કર્યું. જાનને ઉતારો આપી જાનૈયાઓ અને જાનડીયુંનું ગોળ-વરીયાળીના મીઠા શરબતથી સ્વાગત કર્યું. જાનને ગોળના શરબત પીવરાવી થોડીવારમાં કેસરવાળા કઢીયલ દૂધની ત્રાંસળીયો ઉતારામાં ફરવા લાગી. તો ઘોડા-ઉંટને જોગાણ અને બળદોને બાજરાની ઘુઘરી સાથે લીલાચારાની સુંદર વ્યવસ્થા કરેલ. બોડીદરમાં લગ્નના ઉત્સાહજનક માહોલમાં ડાયરાની જમાવટ થઈ હતી, ચારણ, બારોટ અને ભાટના દુહા, છંદ અને વાતોએ ડાયરાને મોજના હિલોળે ચડાવ્યો. સાકર-ઘી સાથેના કઢિયલ કેસરીયા દૂઘની ત્રાંસળીયું સાથે ચાંદી મઢ્યા હોકાઓની નૅ ડાયરામાં ફરી રહી હતી. દેવાયત બોદર સાથે રા’ નવઘણ પોતાના હાથે મોંઘેરા મહેમાનોને આગ્રહ કરી કસુંબો પીવરાવી રહેલ.